Iepirkuma komisijas 2026. gada 13. augusta sēdē sniegtās atbildes uz ieinteresētā piegādātāja uzdotajiem jautājumiem par atklāta konkursa
“Ūdens apgādes tīklu izbūve Cēsu ielā 54, Valmierā, Valmieras novadā”, identifikācijas Nr. VAMOIC 2026/46 (turpmāk – atklāts konkurss)



Jautājums Nr.1:
Lokālā tāme Nr. 1.2. Otrā pacēluma sūkņu un tvertņu sistēma. Par dziļurbuma sūkni un caurplūdi:
Projekta paskaidrojuma rakstā norādīts, ka tvertnes piepildīšanu nodrošina dziļurbuma sūknis Wilo TWI6.18-17-C, kurš spēj piegādāt ūdeni ar plūsmu līdz 2 l/s, nodrošinot rezervuāra piepildīšanu 24 stundu laikā. Jūsu pievienotajā Būvdarbu apjomi.xlsx (poz. 53) ir norādīts "Dziļurbuma sūknis Wilo TWI6.18-17-C" - šī modeļa nominālā caurplūde ir ap 5 l/s. Lūdzu, apstipriniet faktisko nepieciešamo sūkņa darba punktu (Q un H), lai Pretendents piedāvājumā varētu paredzēt pareizu sūkni.
Atbilde Nr.1:
Iepirkuma komisija skaidro, ka būvprojektā dziļurbuma sūknim kā references produkts ir norādīts Wilo TWI6.18-17-C. Paskaidrojuma rakstā noteikts, ka dziļurbuma sūknim jānodrošina ūdens padeve ar plūsmu līdz 2 l/s, nodrošinot projektēto 165 m³ ugunsdzēsības ūdens rezervuāru piepildīšanu 24 stundu laikā.
Pretendents piedāvājumā var paredzēt būvprojektā norādīto references sūkni vai tehniski ekvivalentu produktu.
Izvēloties būvprojektā norādīto references produktu, Pretendents var balstīties uz būvprojektā noteikto risinājumu. Ja Pretendents piedāvā citu, tehniski ekvivalentu sūkni, Pretendentam jānodrošina un jāpamato, ka izvēlētais sūknis pie faktiskajiem urbuma ekspluatācijas parametriem nodrošina būvprojektā paredzēto funkcionalitāti un nepieciešamo ūdens padevi.
Konkrētais sūkņa uzstādīšanas dziļums precizējams pēc urbuma izbūves un tā faktisko parametru noteikšanas. Būvprojektā paredzēts sūkni uzstādīt 3 m zem dinamiskā ūdens līmeņa.


Jautājums Nr.2:
Vai Pretendentam piedāvājumā ir jānorāda konkrēts sūkņa ražotājs/modelis (Wilo, Grundfos vai cits), vai pieļaujams ekvivalents piedāvājums.

Atbilde Nr.2:
Jā, būvprojektā norādītā ražotāja un modeļa sūkņa vietā ir pieļaujams piedāvāt tehniski ekvivalentu produktu.
Būvprojektā norādītais Wilo TWI6.18-17-C ir references produkts. Piedāvājot cita ražotāja vai modeļa sūkni, Pretendentam pašam jāizvērtē tā atbilstība būvprojekta prasībām un jānodrošina, ka piedāvātais sūknis nodrošina vismaz būvprojektā paredzēto funkcionalitāti, darba parametrus un savietojamību ar pārējo projektā paredzēto sistēmu.
Piedāvātā ekvivalentā produkta atbilstība jāpamato ar ražotāja tehnisko dokumentāciju un nepieciešamajiem tehniskajiem aprēķiniem. Pretendenta pienākums ir piedāvāt jau izvērtētu un būvprojekta prasībām atbilstošu ekvivalentu produktu, nevis tikai iesniegt alternatīva produkta tehnisko dokumentāciju izvērtēšanai.

Jautājums Nr.3:
Par urbuma dziļumu un konstrukciju:
Pievienotajā tekstā minēts gan "-65m dziļš" (apvalkcaurules garums vai urbuma dziļums. Pēc mūsu datiem kopējais dziļums ap 100-120m. Lūdzam, apstiprināt urbuma kopējo dziļumu un vai 65m attiecas tikai uz apvalkcauruli, kā arī vai ir pieejami hidroģeoloģiskie dati (statiskais ūdens līmenis, plānotais pazeminājums pie Q=2 l/s) no tuvējiem analogiem urbumiem šajā rajonā? Saskaņā ar pievienoto esošo urbumu datiem (pielikumi nr.1 un nr.2), iespējams, stāvvada garums būs ap 8-18m, lūdzam apstiprināt šo pieņēmumu.
	
Atbilde Nr.3:
Būvprojekta UKT-19 rasējumā dziļurbuma projektētais dziļums ir 65 m, Džonsona tipa filtru paredzot 50–60 m intervālā. Projektā paredzētā dziļurbuma nepieciešamā ūdens padeve ir līdz 2 l/s.
Ņemot vērā dziļurbuma izbūves specifiku, precīzus hidroģeoloģiskos apstākļus, sasniedzamo ūdensnesošo slāni, statisko un dinamisko ūdens līmeni iespējams pilnībā noteikt tikai urbuma izbūves gaitā. Tādēļ būvprojektā ir noteikts, ka urbšanas darbi jāveic pieredzējušiem attiecīgās jomas speciālistiem, paredzot arī urbuma izbūves gaitā nepieciešamos, iepriekš precīzi nenosakāmos darbus.
Pretendentam, sagatavojot piedāvājumu, jāņem vērā būvprojektā un iepirkuma dokumentācijā sniegtā informācija, tostarp informācija par tuvumā esošajiem urbumiem, un jāparedz urbuma izbūvei nepieciešamie darbi.
Ja urbuma izbūves gaitā tiek konstatēts, ka projektā paredzētās funkcionalitātes un nepieciešamās ūdens padeves nodrošināšanai nepieciešams urbumu izbūvēt dziļāku par projektā norādītajiem 65 m vai veikt citus ar urbuma izbūvi saistītus tehnoloģiski nepieciešamus darbus, Pretendentam jāparedz nepieciešamie risinājumi projektā noteiktā rezultāta sasniegšanai.
Urbuma galīgais dziļums, filtra izvietojums, statiskais un dinamiskais ūdens līmenis un sūkņa uzstādīšanas dziļums precizējami urbuma izbūves gaitā atbilstoši faktiskajiem apstākļiem.
Minētie ar dziļurbuma izbūvi saistītie tehnoloģiskie riski Pretendentam jāņem vērā, sagatavojot piedāvājumu un nosakot piedāvājuma cenu.
[bookmark: _Hlk237441319]Jautājums Nr.4:
Kāds ir apvalkcaurules OD219mm sienas biezums, materiāls (piem., OD219x3mm vai cits)?

Atbilde Nr.4:
Iepirkuma komisija skaidro, ka apvalkcaurules OD219 mm konkrētais materiāls un sienas biezums izvēlams specializētajam urbuma izbūves darbu veicējam atbilstoši paredzētajai urbuma konstrukcijai, faktiskajam urbuma dziļumam, izvēlētajai urbšanas tehnoloģijai un ekspluatācijas apstākļiem, ievērojot piemērojamo normatīvo aktu un standartu prasības, precizējams autoruzraudzības kārtībā.
Izvēlētajai apvalkcaurulei jānodrošina būvprojektā paredzētā urbuma funkcionalitāte, nepieciešamā mehāniskā izturība un ilgmūžība.

Jautājums Nr.5:
par filtru:
Projekta dokumentācijā nepietiekama informācija par Džonsona tipa filtru. Kāds ir nepieciešamais Džonsona filtra spraugas platums (piem., 0,5mm, 0,75mm), atbilstoši ūdens nesējslāņa granulometrijai? Vai Pretendentam ir jāveic paraugu granulometrijas analīze? Vai filtra montāžai ir nepieciešams precizēt intervālus ar gamma karotāžu?

Atbilde Nr.5:
Būvprojekta UKT-19 rasējumā Džonsona tipa filtrs paredzēts 50–60 m intervālā ar smalkas grants apbērumu.
Džonsona tipa filtra konkrētais spraugas platums un galīgais filtra izvietojuma intervāls precizējams urbuma izbūves gaitā atbilstoši faktiski sasniegtā ūdensnesošā slāņa granulometriskajam sastāvam.
Urbuma izbūves darbu veicējam jāparedz nepieciešamā ūdensnesošā slāņa paraugu ņemšana un granulometriskā sastāva novērtēšana un, pamatojoties uz iegūtajiem rezultātiem, jāizvēlas atbilstoši filtra parametri.
Konkrēto urbuma izpildes un kontroles tehnoloģiju, tostarp nepieciešamību veikt gamma karotāžu, nosaka specializētais urbuma izbūves darbu veicējs atbilstoši faktiskajiem apstākļiem un izvēlētajai tehnoloģijai, nodrošinot būvprojektā noteikto rezultātu.

Jautājums Nr.6:
Par pazemes tvertnēm:
Būvprojektā paredzēts 3 gab. Wavin horizontālās pazemes tvertnes, katra 55m3. Wavin tvertnes ir izgatavotas no stiklašķiedras (GRP) materiāla. Vai Pretendents drīkst piedāvāt Latvijas uzņēmēja SIA “Virte” atbilstoši projekta prasībām ražotās horizontālās pazemes tvertnes no augsta blīvuma polietilēna (HDPE) materiāla? Šādu tvertņu veiksmīga uzstādīšana ir veikta citā VAMOIC projektā.


Atbilde Nr.6:
Jā, būvprojektā norādītās pazemes ūdens rezervuāra tvertnes vietā ir pieļaujams piedāvāt tehniski ekvivalentu produktu, tostarp cita materiāla tvertni, ja tiek saglabāta būvprojektā paredzētā sistēmas funkcionalitāte, nepieciešamais lietderīgais tilpums un pārējās projektā noteiktās tehniskās, mehāniskās izturības, ilgmūžības un ekspluatācijas prasības.
Ja tiek piedāvāta cita, piemēram, HDPE tvertne, Pretendentam pašam jāizvērtē un jāpamato piedāvātā produkta tehniskā ekvivalence, kā arī jāņem vērā konkrētā produkta ražotāja uzstādīšanas prasības un jānodrošina tā savietojamība ar pārējiem būvprojektā paredzētajiem risinājumiem.
Ja piedāvātā produkta izmantošanai nepieciešami pielāgojumi tvertnes pamatnes, enkurošanas, pieslēgumu, cauruļvadu ievadu vai citos ar konkrētā produkta uzstādīšanu saistītajos mezglos, Pretendentam šie risinājumi un ar tiem saistītie darbi jāparedz, nodrošinot būvprojektā noteikto rezultātu, un nepieciešamās izmaiņas jāsaskaņo noteiktajā kārtībā.
Piedāvātā ekvivalentā produkta izmantošana nedrīkst samazināt vai citādi mainīt būvprojektā noteikto sistēmas funkcionalitāti un sasniedzamos parametrus.



Iepirkuma komisijas sniegtās atbildes un skaidrojumi ir neatņemama atklāta konkursa nolikuma sastāvdaļa.
